ORDE do 15 de abril de 2005 pola que se establecen as bases reguladoras do procedemento de aboamento de cotas á Seguridade Social a traballadores que percibiran a prestación por desemprego na súa modalidade de pagamento único e se procede á súa convocatoria para o ano 2005.
CONSELLERÍA DE ASUNTOS SOCIAIS, EMPREGO E RELACIÓNS LABORAIS — III. OUTRAS DISPOSICIÓNS — 26/04/2005

Mediante o Decreto 289/1997, do 9 de outubro, esta Comunidade Autónoma asumiu as funcións e servizos transferidos pola Administración do Estado relativos á xestión realizada polo Instituto Nacional de Emprego (Inem) no ámbito do traballo, o emprego e a formación, correspondéndolle o seu exercicio, hoxe en día, á Consellería de Asuntos Sociais, Emprego e Relacións Laborais, ao abeiro do disposto no Decreto 301/2004, do 22 de decembro, polo que se establece a súa estrutura orgánica.
Consonte co anterior, correspóndelle a esta consellería a regulación, xestión e control do aboamento de cotas á Seguridade Social aos traballadores que percibiran a prestación de desemprego na súa modalidade de pagamento único, programa regulado na Orde ministerial do 13 de abril de 1994, pola que se establecen as bases reguladoras da concesión das subvencións consistentes no aboamento, aos traballadores que fixeran uso do dereito previsto no artigo 1 do Real decreto 1044/1985, do 19 de xuño, das cotas á Seguridade Social, segundo o disposto no artigo 4.2º do dito real decreto, modificado pola Lei 22/1992, do 30 de xuño.
O Real decreto 1044/1985, do 19 de xuño, regula o aboamento da prestación de desemprego na súa modalidade de pagamento único, como medida de fomento de emprego, en aplicación do disposto no punto 3º do artigo 228 do texto refundido da Lei
xeral da Seguridade Social, coa finalidade de propiciar a iniciativa de autoemprego dos traballadores desempregados con dereito á prestación por desemprego de nivel contributivo, facilitando a realización dun traballo por conta propia ou a incorporación como socios traballadores ou de traballo a unha cooperativa ou sociedade laboral.
Polo seu encadramento no réxime económico da Seguridade Social, o recoñecemento e aboamento da prestación por desemprego na súa modalidade de pagamento único é competencia da Administración central, mais, polo seu carácter de política activa de emprego, intervén a Administración autonómica na súa xestión e tramitación, nos termos previstos no convenio subscrito entre o Inem e esta comunidade para a coordinación entre a xestión do emprego e a xestión das prestacións de desemprego.
Así mesmo, en virtude do disposto no artigo 4.2º do devandito Real decreto 1044/1985, do 19 de xuño, aos perceptores da prestación de desemprego, na súa modalidade de pagamento único, concédeselles unha axuda consistente no aboamento das cotas á Seguridade Social durante o período polo que percibiran a prestación de desemprego, correspondéndolle a xestión desta última á Administración autonómica.
Na súa consecuencia, esta orde ten por obxecto regular o procedemento de aboamento das ditas cotas, co fin de contar cunha normativa autonómica adecuada e adaptada ás normas de procedemento, organización e xestión desta comunidade autónoma.
Nesta orde, considérase necesario introducir axustes técnicos, entre eles, e como novidade máis salientable, o establecemento dun novo sistema de presentación de solicitudes. Coa finalidade de axilizar a tramitación administrativa, o beneficiario deberá presentar unha soa solicitude por todas as mensualidades ás que teña dereito de aboamento de cotas, e unha vez emitida a resolución, o pagamento quedará condicionado á presentación dos boletíns de cotizacións á Seguridade Social, a medida que se realice o seu ingreso.
As bases reguladoras destas axudas e a súa convocatoria axústase ao disposto no artigo 78 do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro, na súa redacción dada pola Lei 14/2004, do 29 de novembro, de medidas tributarias e de réxime administrativo, na Lei de orzamentos xerais da Comunidade Autónoma de Galicia, no Decreto 287/2000, do 21 de novembro, polo que se desenvolve o réxime de axudas e subvencións públicas da Comunidade Autónoma de Galicia, e no que resulte de aplicación a Lei 38/2003, do 17 de novembro, xeral de subvencións.
A subvención obxecto desta orde financiarase con cargo aos créditos das aplicacións orzamentarias que, mediante disposición complementaria, se determine anualmente, logo de aprobación dos orzamentos xerais da Comunidade Autónoma para o exercicio
correspondente. Para o exercicio 2005 a dita determinación recóllese na disposición adicional cuarta desta orde.
Polo exposto, consultado o Consello Galego de Relacións Laborais, logo de autorización do seu carácter plurianual polo Consello da Xunta de Galicia, na súa reunión do día 31 de marzo de 2005, e no exercicio das facultades que me confire o artigo 34 da Lei 1/1983, do 22 de febreiro, reguladora da Xunta e do seu presidente,
DISPOÑO:
Artigo 1º.-Obxecto, requisitos e principios de xestión.
1. O obxecto desta orde é establecer as bases reguladoras e a súa convocatoria para o ano 2005 do procedemento de aboamento de cotas á Seguridade Social dos traballadores que percibiran a prestación por desemprego, na súa modalidade de pagamento único, sempre que cumpran os seguintes requisitos:
a) Ter percibida a prestación por desemprego, de nivel contributivo, na súa modalidade de pagamento único.
b) Ter optado polo aboamento, dunha soa vez, da totalidade da prestación por desemprego.
c) Ter adquirido a condición de socio traballador ou de traballo dunha cooperativa ou sociedade laboral con centro de traballo en Galicia; ou terse constituído como traballador autónomo sempre que se trate dunha persoa cunha discapacidade igual ou superior ao 33 por 100.
d) Ter iniciada a actividade nos termos previstos no Real decreto 1044/1985, do 19 de xuño.
e) Estar dado de alta no correspondente réxime da Seguridade Social.
2. A xestión deste programa realizarase de acordo cos seguintes principios:
a) Publicidade, concorrencia, obxectividade, transparencia, igualdade e non discriminación.
b) Eficacia no cumprimento dos obxectivos fixados.
c) Eficiencia na asignación e na utilización dos recursos públicos.
Artigo 2º.-Axuda.
Esta axuda consistirá no aboamento do 50 por 100 da cota ao réxime correspondente á Seguridade Social como traballador autónomo, calculada sobre a base mínima de cotización, ou o 100 por 100 da achega do traballador nas cotizacións ao correspondente réxime da Seguridade Social, durante o período polo que se percibiría a prestación por desemprego de non percibirse na súa modalidade de pagamento único, computándose, para efectos desta axuda, a partir da data de alta no correspondente réxime da Seguridade Social.
Artigo 3º.-Competencia.
A competencia para coñecer e resolver as solicitudes de aboamento de cotas á Seguridade Social previstas nesta orde, por delegación da conselleira de Asuntos Sociais, Emprego e Relacións Laborais, corresponderalles aos delegados provinciais da Consellería de Asuntos Sociais, Emprego e Relacións Laborais, no respectivo ámbito provincial no que se desenvolve a actividade.
Artigo 4º.-Solicitudes e prazo.
1. As solicitudes dirixiranse ao órgano competente para resolver e presentaranse por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
2. O beneficiario do aboamento de cotas á Seguridade Social regulado nesta orde deberá presentar unha única solicitude por todas as mensualidades ás que teña dereito no prazo de seis meses contados desde o derradeiro día do primeiro mes no que teña dereito ao aboamento.
3. O prazo de presentación de solicitudes rematará o 30 de setembro. Cando o prazo de seis meses, establecido no número 2 anterior, finalice con posterioridade ao 30 de setembro a solicitude poderá presentarse a partir do 1 de xaneiro do exercicio seguinte e ata o 31 de marzo. Se as primeiras mensualidades, polas que o beneficiario ten dereito ao aboamento, son as correspondentes ao cuarto trimestre do ano, a solicitude poderá presentarse ata o 30 de xuño do ano seguinte.
Artigo 5º.-Documentación.
A solicitude deberá presentarse no modelo normalizado que figura como anexo a esta orde e deberá ir acompañada, por duplicado exemplar, sendo un deles orixinal ou fotocopia compulsada, dos seguintes documentos:
a) Copia do DNI ou NIF do solicitante.
b) Copia da resolución do director provincial do Servizo Público de Emprego Estatal pola que se aproba o aboamento da totalidade da prestación contributiva por desemprego nun único pagamento.
c) Boletín de cotización á Seguridade Social da primeira mensualidade pola que se solicita o aboamento e, se é o caso, boletíns de cotización correspondentes ás mensualidades xa aboadas no momento da presentación da solicitude.
d) Declaración comprensiva do conxunto de todas as solicitudes de axudas efectuadas ou concedidas, para a mesma finalidade, perante as administracións públicas competentes ou outros entes públicos ou privados (segundo o modelo do anexo III). Ou, de ser o caso, unha declaración de que non se solicitaron nin percibiron outras axudas ou subvencións (no modelo de solicitude).
e) Ficha de transferencia bancaria e certificado da entidade financeira acreditativo de que o solicitante é titular da conta corrente que indica.
Artigo 6º.-Tramitación e instrución.
Se a solicitude non estivese debidamente cuberta ou non se achegase a documentación exixida, as unidades administrativas encargadas da tramitación do expediente, de conformidade co disposto no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, requirirán do interesado para que, nun prazo de 10 días, emende a falta ou presente os documentos preceptivos, coa advertencia de que, se así non o fixese, se considerará desistido da súa petición, logo de resolución, que deberá ser ditada nos termos previstos no artigo 42 da antedita lei.
Artigo 7º.-Resolución e recursos.
1. Logo da fiscalización polas respectivas intervencións das propostas emitidas polos correspondentes servizos, as resolucións serán ditadas polo órgano competente por delegación da conselleira de Asuntos Sociais, Emprego e Relacións Laborais.
2. As resolucións que se diten neste procedemento seranlles notificadas aos interesados, debéndose motivar axeitadamente.
3. O prazo para resolver será de seis meses desde a data de entrada da solicitude no rexistro do órgano competente para a súa tramitación. Transcorrido o dito prazo sen que se dite resolución expresa, poderá entenderse desestimada a solicitude de acordo co establecido nos artigos 1 e 2 da Lei 6/2001, do 29 de xuño, de adecuación da normativa da Comunidade Autónoma de Galicia á Lei 4/1999, do 13 de xaneiro, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común, sen prexuízo de que subsista a obriga legal de ditar resolución expresa sobre a solicitude presentada.
4. As resolucións que se diten neste procedemento esgotan a vía administrativa e contra elas cabe interpoñer recurso contencioso-administrativo, no prazo de dous meses, ante o órgano competente da xurisdición contencioso-administrativa, e poderá formularse, con carácter potestativo, recurso de reposición, no prazo dun mes, ante o mesmo órgano que ditou a resolución impugnada, de conformidade co disposto na Lei 29/1998, do 13 de xullo, reguladora da xurisdición contencioso-administrativa e na Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 8º.-Xustificación do pagamento e pagamentos parciais.
1. O pagamento da axuda quedará condicionado á presentación, no prazo máximo establecido na resolución de concesión, dos boletíns de cotización, a medida que o beneficiario vaia realizando o ingreso
das súas cotas ao réxime da Seguridade Social correspondente.
2. Poderán acordarse pagamentos parciais a conta da liquidación definitiva a medida que o beneficiario xustifique os libramentos anteriores ata unha porcentaxe non superior ao 80% da subvención concedida.
3. Se coa presentación dos boletíns de cotización quedase xustificada outra contía de axuda da inicialmente concedida, emitirase a correspondente resolución revogatoria ou complementaria.
Artigo 9º.-Incompatibilidades e concorrencia.
1. Esta axuda será incompatible coa percepción trimestral do importe da prestación por desemprego de nivel contributivo, na súa modalidade de pagamento único, para subvencionar a cotización do traballador á Seguridade Social.
2. O importe das axudas reguladas nesta orde non poderá ser, illadamente ou en concorrencia coas concedidas por outras administracións ou entes públicos ou privados, nacionais ou internacionais, de tal contía que supere o custo da cotización á Seguridade Social satisfeita polo beneficiario.
Artigo 10º.-Obrigas dos beneficiarios.
Son obrigas dos beneficiarios das axudas e subvencións:
a) Comunicarlle ao órgano concedente calquera modificación das condicións tidas en conta para a concesión da subvención, así como dos compromisos e obrigas asumidos polos beneficiarios e, de ser o caso, a obtención concorrente de subvencións, axudas, ingresos ou recursos que financien a actividade subvencionada. Esta comunicación deberá efectuarse tan pronto como se coñeza e, en todo caso, con anterioridade á xustificación da aplicación dada aos fondos percibidos.
b) O sometemento ás actuacións de control, comprobación e inspección que efectuará a Consellería de Asuntos Sociais, Emprego e Relacións Laborais, ás de control financeiro que correspondan, se é o caso, á Intervención Xeral da Comunidade Autónoma, ás previstas na lexislación do Tribunal de Contas e o Consello de Contas, ou a outros órganos da Administración do Estado ou da Unión Europea e achegar canta información lle sexa requirida no exercicio das actuacións anteriores.
c) Aqueloutras obrigas establecidas no artigo 78 do texto refundido da Lei de réxime financeiro e orzamentario de Galicia aprobado polo Decreto lexislativo 1/1999, do 7 de outubro, conforme a redacción dada pola Lei 14/2004, do 29 de decembro, de medidas tributarias e de réxime administrativo.
Artigo 11º.-Modificación da resolución concesoria.
Toda alteración das condicións tidas en conta para a concesión das axudas previstas nesta orde, así como a obtención concorrente de subvencións e axudas outorgadas por outras administracións ou outros
entes públicos ou privados, nacionais ou internacionais, poderá dar lugar á modificación da resolución de concesión e eventualmente á súa revogación.
Artigo 12º.-Revogación e reintegro.
Procederá a revogación das subvencións, así como o reintegro total ou parcial das cantidades percibidas e a exixencia do xuro de demora, nos casos e nos termos previstos no artigo 78 do texto refundido da Lei de réxime financeiro e orzamentario de Galicia, e no artigo 19 do Decreto 287/2000, do 26 de novembro, polo que se desenvolve o réxime de axudas e subvencións públicas da Comunidade Autónoma de Galicia.
Disposicións adicionais
Primeira.-Sen prexuízo das facultades que teñan atribuídas outros órganos da Administración do Estado ou da Comunidade Autónoma, a Consellería de Asuntos Sociais, Emprego e Relacións Laborais levará a cabo a función de control das subvencións concedidas así como a avaliación e seguimento destes programas.
Para realizar as ditas funcións poderanse utilizar cantos medios estean á disposición da Consellería de Asuntos Sociais, Emprego e Relacións Laborais para comprobar o cumprimento dos requisitos exixidos nesta orde e demais normas vixentes que resulten de aplicación.
Segunda.-A Consellería de Asuntos Sociais, Emprego e Relacións Laborais poderá requirir en todo momento a documentación orixinal que se considere necesaria para acreditar mellor o exacto cumprimento das condicións exixidas nos diferentes programas desta orde, agás aquela que de acordo co artigo 35 f) da Lei 30/1992, do 26 de novembro, de réxime xurídico das administracións públicas e do procedemento administrativo común, xa se atopen en poder da Administración actuante.
Terceira.-Apróbase a delegación de atribucións da conselleira de Asuntos Sociais, Emprego e Relacións Laborais nos delegados/as provinciais, no ámbito das súas respectivas provincias, para resolver a concesión ou denegación das axudas e subvencións previstas nesta orde, así como para autorizar, dispoñer, recoñecer a obriga e propoñer os correspondentes pagamentos.
Cuarta.-A concesión das axudas reguladas nesta orde estará suxeita á existencia de crédito orzamentario.
O aboamento de cotas á Seguridade Social regulado nesta orde financiarase con cargo aos créditos da aplicación orzamentaria que, mediante disposición complementaria se determinen anualmente, logo de aprobación dos orzamentos xerais da Comunidade Autónoma para o exercicio correspondente.
En virtude do anterior, no exercicio 2005 o financiamento do aboamento de cotas á Seguridade Social
aos perceptores da prestación de desemprego na súa modalidade de pagamento único realizarase con cargo aos créditos da aplicación orzamentaria 16.02.241A.480.3, código de proxecto 2002.14.442, cun importe de 311.024 euros ao abeiro do disposto na Lei 13/2004, do 29 de decembro, de orzamentos xerais da Comunidade Autónoma de Galicia para o ano 2005.
Nos exercicios futuros a concesión das axudas reguladas nesta orde financiaranse con cargo á aplicación 16.02.241A.480.3, código de proxecto 2002. 14.442 polo importe de 311.024 euros para o ano 2006, e polo importe de 311.024 euros para o ano 2007, de conformidade co preceptuado no artigo 58.1º b), do texto refundido da Lei de réxime financeiro e orzamentario de Galicia e no acordo do Consello da Xunta de Galicia, adoptado na súa reunión do día 31 de marzo de 2005. Estes importes poderán ser incrementados ou minorados en función das solicitudes que se presenten e das axudas que efectivamente se concedan.
Así mesmo, os ditos créditos poderán ser obxecto de modificacións como consecuencia da asignación ou da redistribución de fondos para o financiamento dos programas de fomento de emprego, coas limitacións que estableza a Conferencia Sectorial de Asuntos Laborais.
Disposición transitoria
As solicitudes de axuda realizadas ao abeiro das ordes de convocatoria correspondentes aos exercicios anteriores, que quedaran pendentes de resolución no momento da entrada en vigor desta norma e sempre que reunisen e observasen os prazos e condicións establecidos nelas, poderán ser atendidas con cargo aos créditos orzamentarios destinados para o dito fin para o ano 2005, e aplicaráselles para a súa tramitación, instrución, resolución e pagamento o procedemento establecido nesta orde.
O aboamento das mensualidades anteriores á data de entrada en vigor desta orde solicitarase respectando o prazo de seis meses establecido no artigo 3.3º da Orde do 10 de marzo de 2004 e aplicaráselles para a súa tramitación, instrución, resolución e pagamento o procedemento establecido nesta orde e poderán ser atendidas con cargo aos créditos orzamentarios destinados para o dito fin para o ano 2005.
Disposicións derradeiras
Primeira.-Facúltase o director xeral de Promoción do Emprego para que dite, no ámbito das súas competencias, as resolucións e instrucións necesarias para o desenvolvemento e cumprimento desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 15 de abril de 2005.
Belén Prado Sanjurjo
Conselleira de Asuntos Sociais, Emprego
e Relacións Laborais